title: Provedbena uredba Komisije (EU) 2019/111 оd 24. siječnja 2019. o odobrenju ekstrakta hmelja (Humulus lupulus L. flos) kao dodatka hrani za odbijenu prasad, svinje za tov i manje značajne vrste svinja odbijene i za tov (Tekst značajan za EGP.)

text:
                  25.1.2019

                  HR

                  Službeni list Europske unije

                  L 23/14

         PROVEDBENA UREDBA KOMISIJE (EU) 2019/111
         оd 24. siječnja 2019.
         o odobrenju ekstrakta hmelja (Humulus lupulus L. flos) kao dodatka hrani za odbijenu prasad, svinje za tov i manje značajne vrste svinja odbijene i za tov
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje, a posebno njezin članak 9. stavak 2. (1),
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje.

                     (2)

                     U skladu s člankom 7. Uredbe (EZ) br. 1831/2003 podnesen je zahtjev za odobrenje ekstrakta hmelja (Humulus lupulus L. flos) kao dodatka hrani za sve životinjske vrste. Uz zahtjev su priloženi podaci i dokumenti propisani člankom 7. stavkom 3. te uredbe. Podnositelj zahtjeva zatražio je da se taj dodatak razvrsta u kategoriju dodataka „osjetilni dodaci”.

                     (3)

                     Europska agencija za sigurnost hrane („Agencija”) u svojem je mišljenju od 3. listopada 2018. (2) zaključila da ekstrakt hmelja (Humulus lupulus L. flos) u predloženim uvjetima uporabe nema štetan učinak na zdravlje životinja, zdravlje ljudi ili na okoliš. Agencija zaključila je da je studija o toleranciji provedena na odbijenoj prasadi pokazala da je dodatak siguran za predloženu dozu od 50 mg/kg potpune krmne smjese i može se ekstrapolirati na svinje za tov i manje značajne vrste svinja odbijene i za tov. Stoga je primjereno odobriti ekstrakt hmelja kao dodatka hrani za životinje samo za te vrste i kategorije. Agencija je također zaključila da nisu potrebni dodatni dokazi o učinkovitosti jer je opće poznato da ubrani hmelj i njegovi ekstrakti daju aromu hrani te da bi njihova funkcija u hrani za životinje u osnovi bila jednaka kao i u hrani. Stoga se isti zaključak može primijeniti i na hranu za životinje.

                     (4)

                     Nadalje, Agencija napominje da dodatak može kod korisnika izazvati preosjetljivost dišnih putova i kože te da sadržava niz tvari za koje je poznato da izazivaju alergijske reakcije u osjetljivih osoba. Stoga bi trebalo poduzeti odgovarajuće mjere zaštite.

                     (5)

                     Agencija smatra da nije bilo potrebe za posebnim zahtjevima za praćenje nakon stavljanja na tržište. Isto tako potvrdila je izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

                     (6)

                     Procjena tog dodatka pokazala je da su ispunjeni uvjeti za odobrenje predviđeni člankom 5. Uredbe (EZ) br. 1831/2003. U skladu s tim trebalo bi odobriti uporabu tog dodatka kako je navedeno u Prilogu ovoj Uredbi.

                     (7)

                     Uzimajući u obzir razinu uporabe koju je predložio podnositelj zahtjeva, Agencija je zaključila da je predložena maksimalna razina uporabe sigurna. Za potrebe službenih kontrola u prehrambenom lancu najveća preporučena količina aktivne tvari trebala bi biti navedena na oznaci dodatka hrani za životinje, a u hranu za životinje trebala bi se dodati putem premiksa.

                     (8)

                     Činjenica da nije odobrena uporaba predmetnih tvari u vodi za piće ne bi trebala sprečavati njihovu uporabu u krmnoj smjesi koja se daje putem vode.

                     (9)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje
            Tvar navedena u prilogu, koja pripada kategoriji dodataka „osjetilni dodaci” i funkcionalnoj skupini „aromatske tvari”, odobrava se kao dodatak hrani za životinje podložno uvjetima utvrđenima u tom prilogu.

            Članak 2.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. siječnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 268, 18.10.2003., str. 29.

            (2)  EFSA Journal 2018.;16(10):5462

            PRILOG

                        Identifikacijski broj dodatka hrani za životinje

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja dopuštena količina

                        Najveća dopuštena količina

                        Ostale odredbe

                        Datum isteka valjanosti odobrenja

                        mg/kg potpune krmne smjese s udjelom vlage od 12 %

                           Kategorija: osjetilni dodaci. Funkcionalna skupina: Aromatske tvari

                        2b233

                        —

                        Ekstrakt hmelja (strobile) bogat beta kiselinama

                           Sastav dodatka

                        Pripravak ekstrakta Humulus lupulus L. flos, dobiven ekstrakcijom superkritičnim ugljikovim dioksidom, tretiran kalijevim hidroksidom za proizvodnju kalijeve soli beta kiselina i rastopljen u propilen glikolu.
                        Specifikacije dodatka jesu:

                                    —

                                    Beta kiseline: 40 ± 1,5 %

                                    —

                                    Alfa kiseline: 0,4 ± 0,3 %

                                    —

                                    Ulja hmelja: 1,5 ± 0,3 %

                                    —

                                    Propilen glikol: 20 ± 15 %

                                    —

                                    Vlaga < 8 %

                                    —

                                    Pepeo: 10 ± 2 %

                                    —

                                    Ostale smole: 25 ± 8 %

                                    —

                                    8-prenilnaringenin < 500 mg/kg

                                    —

                                    ksantohumol < 500 mg/kg

                                    —

                                    2-metil-2-buten-2-ol < 10 mg/kg

                           Karakteristike aktivne tvari

                           Humulus lupulus L. flos cvatovi (strobile) peletirani i ekstrahirani s pomoću ekstrakcije superkritičnim ugljikovim dioksidom
                        Tekući viskozni oblik
                        CAS broj: 8060-28-4
                        CoE br. 233

                           Analitička metoda
                            (1)

                        Za kvantifikaciju beta kiselina hmelja u dodatku hrani za životinje:

                                    —

                                    tekućinska kromatografija visoke djelotvornosti s reverznom fazom s UV detekcijom (HPLC-UV) – interlaboratorijsko istraživanje validirano metodom 7.7 Europske pivarske konvencije (EBC)

                                    —

                                    odbijena prasad i svinje za tov

                                    —

                                    manje značajne vrste svinja, odbijene i za tov

                        —

                        —

                        —

                                    1.

                                    Dodatak se u hranu za životinje unosi u obliku premiksa.

                                    2.

                                    U uputama za uporabu dodatka hrani za životinje i premiksâ potrebno je navesti uvjete skladištenja i stabilnost pri toplinskoj obradi.

                                    3.

                                    Na oznaci dodatka hrani za životinje i premiksa potrebno je navesti sljedeće:
                                    „Najveća preporučena količina dodatka u potpunoj krmnoj smjesi s udjelom vlage od 12 %: 50 mg/kg.”

                                    4.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika od udisanja ili doticaja s kožom ili očima. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu, uključujući zaštitu za dišne organe, zaštitne naočale i rukavice.

                        14. veljače 2029.

               (1)  Detalji analitičkih metoda dostupni su na sljedećoj adresi Referentnog laboratorija: https://ec.europa.eu/jrc/en/eurl/feed-additives/evaluation-reports


title: Provedbena uredba Komisije (EU) 2019/112 оd 24. siječnja 2019. o najnižoj prodajnoj cijeni za obrano mlijeko u prahu za trideset i prvi djelomični poziv za podnošenje ponuda u okviru natječajnog postupka otvorenog Provedbenom uredbom (EU) 2016/2080

text:
                  25.1.2019

                  HR

                  Službeni list Europske unije

                  L 23/18

         PROVEDBENA UREDBA KOMISIJE (EU) 2019/112
         оd 24. siječnja 2019.
         o najnižoj prodajnoj cijeni za obrano mlijeko u prahu za trideset i prvi djelomični poziv za podnošenje ponuda u okviru natječajnog postupka otvorenog Provedbenom uredbom (EU) 2016/2080
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
         uzimajući u obzir Provedbenu uredbu Komisije (EU) 2016/1240 оd 18. svibnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća s obzirom na javnu intervenciju i potpore za privatno skladištenje (2), a posebno njezin članak 32.,
         budući da:

                     (1)

                     Provedbenom uredbom Komisije (EU) 2016/2080 (3) otvorena je prodaja obranog mlijeka u prahu putem natječajnog postupka.

                     (2)

                     U svjetlu ponuda primljenih za trideset i prvi djelomični poziv za podnošenje ponuda, trebalo bi odrediti najnižu prodajnu cijenu.

                     (3)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Za trideset i prvi djelomični poziv za podnošenje ponuda za prodaju obranog mlijeka u prahu u okviru natječajnog postupka otvorenog Provedbenom uredbom (EU) 2016/2080, za koji je rok za podnošenje ponuda istekao 22. siječnja 2019., najniža prodajna cijena iznosi 158,50 EUR/100 kg.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. siječnja 2019.

                  Za Komisiju,

                  u ime predsjednika,

               Jerzy PLEWA

                  Glavni direktor

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 671.

            (2)  SL L 206, 30.7.2016., str. 71.

            (3)  Provedbena uredba Komisije (EU) 2016/2080 оd 25. studenoga 2016. o otvaranju prodaje obranog mlijeka u prahu putem natječajnog postupka (SL L 321, 29.11.2016., str. 45.).


title: Provedbena uredba Komisije (EU) 2019/542 оd 2. travnja 2019. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („ស្ករត្នោតកំពង់ស្ពឺ” (Skor Thnot Kampong Speu) (ZOZP))

text:
                  3.4.2019

                  HR

                  Službeni list Europske unije

                  L 94/1

         PROVEDBENA UREDBA KOMISIJE (EU) 2019/542
         оd 2. travnja 2019.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („ស្ករត្នោតកំពង់ស្ពឺ” (Skor Thnot Kampong Speu) (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 3. točku (a),
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012 zahtjev Kambodže za upis naziva „ស្ករត្នោតកំពង់ស្ពឺ” (Skor Thnot Kampong Speu) kao zaštićene oznake zemljopisnog podrijetla (ZOZP) objavljen je 3. listopada 2017. u Službenom listu Europske unije (2).

                     (2)

                     Komisija je 22. prosinca 2017. primila prigovor i povezanu obrazloženu izjavu o prigovoru od šećerane Sucre Suisse SA sa sjedištem u Švicarskoj. Komisija je 9. siječnja 2018. Kambodži proslijedila prigovor i obrazloženu izjavu o prigovoru koje je poslao poduzetnik Sucre Suisse SA.

                     (3)

                     Komisija je 3. siječnja 2018. primila prigovor i povezanu obrazloženu izjavu o prigovoru od Belgije. Komisija je 9. siječnja 2018. Kambodži proslijedila prigovor i obrazloženu izjavu o prigovoru koje je poslala Belgija. Belgija je 8. ožujka 2018. obavijestila Komisiju o povlačenju svojeg prigovora na zahtjev za upis naziva „ស្ករត្នោតកំពង់ស្ពឺ” (Skor Thnot Kampong Speu) u registar.

                     (4)

                     Poduzetnik Sucre Suisse SA usprotivio se upisu naziva „ស្ករត្នោតកំពង់ស្ពឺ” (Skor Thnot Kampong Speu) u registar jer je opis proizvoda „palmin šećer” općenit i proizvod ne odgovara definiciji šećerâ kako je utvrđena Direktivom Vijeća 2001/111/EZ (3) koja se odnosi na određene šećere namijenjene prehrani ljudi.

                     (5)

                     S obzirom na to da je taj prigovor smatrala prihvatljivim, Komisija je, u skladu s člankom 51. stavkom 3. prvim podstavkom Uredbe (EU) br. 1151/2012, dopisom od 3. travnja 2018. pozvala Kambodžu i poduzetnika Sucre Suisse SA da provedu odgovarajuća savjetovanja tijekom razdoblja od tri mjeseca kako bi postigle međusobni dogovor u skladu sa svojim unutarnjim postupcima.

                     (6)

                     Kambodža je 29. lipnja 2018. zatražila produljenje roka za ta savjetovanja. U skladu s člankom 51. stavkom 3. prvim podstavkom Uredbe (EU) br. 1151/2012 Komisija je produljila rok za ta savjetovanja za dodatna tri mjeseca počevši od 4. srpnja 2018.

                     (7)

                     Nakon savjetovanja postignut je dogovor između zainteresiranih strana. Kambodža je 3. listopada 2018. Komisiji dostavila rezultate dogovora.

                     (8)

                     Kambodža i poduzetnik Sucre Suisse SA dogovorili su se da nema potrebe izmijeniti jedinstveni dokument objavljen u skladu s člankom 50. stavkom 2. Uredbe (EU) br. 1151/2012. Zainteresirane strane smatraju korisnim i pojasniti što je „ស្ករត្នោតកំពង់ស្ពឺ” (Skor Thnot Kampong Speu) izjavom „Skor Thnot Kampong Speu šećer je koji se dobiva od palme. Palmin šećer nije definiran u Direktivi 2001/111/EZ o određenim šećerima namijenjenim prehrani ljudi, ali može se stavljati na tržište u EU-u u skladu s općenitim pravnim zahtjevima. Palmin šećer koristi se u prehrani ljudi diljem svijeta već stoljećima”.

                     (9)

                     Budući da je u skladu s odredbama Uredbe (EU) br. 1151/2012 i zakonodavstvom EU-a, sadržaj dogovora sklopljenog između Kambodže i poduzetnika Sucre Suisse SA trebalo bi uzeti u obzir.

                     (10)

                     S obzirom na prethodno navedeno, naziv „ស្ករត្នោតកំពង់ស្ពឺ” (Skor Thnot Kampong Speu) trebalo bi upisati u registar zaštićenih oznaka izvornosti i zaštićenih oznaka zemljopisnog podrijetla,

               DONIJELA JE OVU UREDBU:

            Članak 1.
            Naziv „ស្ករត្នោតកំពង់ស្ពឺ” (Skor Thnot Kampong Speu) upisuje se u registar.
            Naziv iz prvog stavka odnosi se na proizvod iz razreda 1.8. Ostali proizvodi iz Priloga I. Sporazumu (začini itd.) Priloga XI. Provedbenoj uredbi Komisije (EU) br. 668/2014 (4).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. travnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 343, 14.12.2012., str. 1.

            (2)  SL C 331, 3.10.2017., str. 8.

            (3)  Direktiva Vijeća 2001/111/EZ od 20. prosinca 2001. o određenim šećerima namijenjenim prehrani ljudi (SL L 10, 12.1.2002., str. 53.).

            (4)  Provedbena uredba Komisije (EU) br. 668/2014 оd 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).